**Informatīvais ziņojums**

**“Par konceptuālu risinājumu informācijas apmaiņas par bērna dzimšanu starp ārstniecības iestādi un dzimtsarakstu nodaļu ieviešanai”**

Informatīvais ziņojums izstrādāts, pamatojoties uz Valsts sekretāru 2018. gada 5. aprīļa sanāksmes protokola Nr. 14 14. § (TA-555) 3. punktu, kas paredz Veselības ministrijai mēneša laikā iesniegt izskatīšanai Ministru kabineta sēdē sadarbībā ar Iekšlietu ministriju un Tieslietu ministriju sagatavotu informatīvo ziņojumu par Rīcības plāna Ģimenes valsts politikas pamatnostādņu 2011. – 2017. gadam īstenošanai 2016. – 2017. gadā (apstiprināts ar Ministru kabineta 2016. gada 3. februāra rīkojumu Nr. 115) 2.1.3. apakšpunktā dotā uzdevuma, kas paredz izvērtēt iespēju ieviest informācijas apmaiņu par bērna dzimšanu starp ārstniecības iestādi un dzimtsarakstu nodaļu, konceptuālu risinājumu.

**1. Faktiskā situācija**

Veselības ministrijas izstrādātā Ministru kabineta noteikumu projekta “Jaundzimušo reģistra noteikumi” saskaņošanas gaitā Labklājības ministrija aktualizēja problēmu attiecībā uz gadījumiem, kad dažādu iemeslu dēļ jaundzimušie netiek savlaicīgi reģistrēti. Atbilstoši Tieslietu ministrijas sniegtajai informācijai, pēdējo trīs gadu laikā (no 2015. gada 1. janvāra) dzimtsarakstu nodaļas ir konstatējušas 10 gadījumus, kuros bērna dzimšanas fakta reģistrācijas termiņš pārsniedz 6 mēnešu ilgu laika posmu. Labklājības ministrija ir identificējusi vairākus bērna savlaicīgas nereģistrēšanas cēloņus, piemēram, vecāka nevēlēšanās bērnu reģistrēt, domstarpības par paternitāti (laulībā esošai sievietei bērns dzimis citās attiecībās) u.c. Nereti ir situācijas, kad jaundzimušais netiek reģistrēts vecāku nolaidības dēļ, vai ir vēlme bērna piedzimšanas faktu slēpt. Tāpat ir situācijas, kad jaundzimušā vecākiem ir īpašas vajadzības vai pietrūkst bērna aprūpei nepieciešamo prasmju. Labklājības ministrija norāda, ka līdz pašvaldības atbildīgajām institūcijām savlaicīgi nenonāk svarīga informācija par pašvaldības administratīvajā teritorijā esošu bērnu, kuram nepieciešama palīdzība un aizsardzība, piemēram, gadījumā, ja vecāki izturas vardarbīgi pret bērnu vai par bērnu nerūpējas un bērns var nonākt dzīvību un veselības apdraudošā situācijā gadījumos, ja bērns nav ticis reģistrēts. Tāpat, Labklājības ministrijas skatījumā šādas situācijas ierobežo bērna tiesības saņemt nepieciešamos veselības aprūpes pakalpojumus, iegūt izglītību, kā arī saņemt sociālos pakalpojumus un palīdzību. Vienlaikus šādas situācijas pastāvēšana, kad visi bērni netiek savlaicīgi reģistrēti, ierobežo arī pašvaldības veikt likumā „Par pašvaldībām” noteiktās funkcijas, nodrošinot bērnu uzskaiti.

Labklājības ministrija vērš uzmanību, ka dzimšanas reģistrācijas savlaicīga nodrošināšana ir priekšnosacījums Apvienoto Nāciju Organizācijas Konvencijā par bērna tiesībām noteiktajām tiesībām uz dzīvību, attīstību un pieeju kvalitatīviem pakalpojumiem. Savukārt, Iekšlietu ministrija norāda, ka jaundzimušā savlaicīga reģistrēšana mazinātu cilvēku tirdzniecības risku. Arī Eiropas Padomes Konvencijas par cīņu pret cilvēku tirdzniecību Pušu komiteja 2013. gada rekomendācijās Latvijai ir norādījusi, ka cilvēktirdzniecības novēršanas stiprināšana, nodrošinot visu bērnu reģistrāciju dzimšanas brīdī, ir viena no jomām, kur nepieciešama turpmāka rīcība, un aicinājusi Latvijas iestādes nodrošināt visu bērnu reģistrēšanu dzimšanas brīdī kā pretpasākumu cilvēktirdzniecībai[[1]](#footnote-1).

Civilstāvokļa aktu reģistrācijas likums paredz, ka par bērna piedzimšanu ir jāpaziņo dzimtsarakstu iestādei mēneša laikā pēc bērna piedzimšanas[[2]](#footnote-2). Pienākums paziņot par bērna piedzimšanu ir bērna tēvam vai mātei. Ja bērna vecāki ir miruši vai citu iemeslu dēļ nevar paziņot par bērna piedzimšanu, pienākums paziņot par bērna piedzimšanu ir ārstniecības personai vai citai personai, kas bijusi klāt dzemdībās. Ja par bērna piedzimšanu nav paziņojusi neviena no šajā pantā minētajām personām un pašvaldībai ir kļuvis zināms par bērna piedzimšanu, tai ir pienākums rakstveidā paziņot par to dzimtsarakstu nodaļai[[3]](#footnote-3).

Attiecībā uz situāciju, kad bērna dzimšanas fakts ir reģistrēts (fiksēts) ārstniecības iestādē, bet personas, kurām ir pienākums mēneša laikā pēc bērna piedzimšanas paziņot par bērna piedzimšanu dzimtsarakstu nodaļai, lai dzimšanas fakts tiktu reģistrēts Civilstāvokļa aktu reģistrācijas informācijas sistēmā (turpmāk – CARIS), minēto darbību nav veikušas, Iekšlietu ministrija piedāvā noteikt atbildīgo iestādi, kas kontrolētu šo tiesību normu izpildi, nosakot iestādes funkcijas un uzdevumus.

**2. Konstatētās problēmas**

Lai izvērtētu iespēju ieviest informācijas apmaiņu par bērna dzimšanu starp ārstniecības iestādi un dzimtsarakstu nodaļu, 2018. gada 12. aprīlī norisinājās starpinstitūciju tikšanās, kurā piedalījās Veselības ministrijas, Slimību profilakses un kontroles centra (turpmāk – Centrs), Tieslietu ministrijas, Iekšlietu ministrijas, Pilsonības un migrācijas lietu pārvaldes (turpmāk – PMLP), valsts sabiedrības ar ierobežotu atbildību “Paula Stradiņa klīniskā universitātes slimnīca” un Nacionālā veselības dienesta pārstāvji. Minētajā sanāksmē tika analizēta faktiskā situācija, kā rezultātā nolemts konceptuāli atbalstīt dzimušā bērna datu automātisku reģistrēšanu un uzskaiti ārstniecības iestādē. Turpinot tālāku diskusiju par dzimušā bērna datu apstrādi, kā arī ņemot vērā Tieslietu ministrijas, Iekšlietu ministrijas un Centra sniegto informāciju, tika konstatēts:

**2.1.** Dzimtsarakstu nodaļa dzimšanas faktu reģistrē un dzimšanas reģistra ierakstu iekļauj CARIS. Dzimšanas fakta reģistrācija ietver bērna vārda norādīšanu, bērna uzvārda izvēli pēc vecāku uzvārda, ziņu par māti un tēvu norādīšanu (paternitātes pieņēmums, paternitātes atzīšana), dzimšanas reģistra ieraksta parakstīšanu un dzimšanas apliecības izsniegšanu. CARIS ir integrēts Iedzīvotāju reģistrā un sniedz iespēju personai reģistrēt civilstāvokļa aktus, kā arī atkārtoti saņemt civilstāvokļa aktu reģistrāciju apliecinošus dokumentus jebkurā dzimtsarakstu iestādē. CARIS papildina vienotās iedzīvotāju uzskaites sistēmas – Iedzīvotāju reģistra funkcionalitāti. No minētā izriet, ka ārstniecības iestādes rīcībā esošās ziņas par bērna piedzimšanu konkrētai mātei būtu nododamas no ārstniecības iestādes Iedzīvotāju reģistram nevis CARIS. Vienlaikus ir jāņem vērā fakts, ka ar 2020. gada 1. jūliju CARIS un Iedzīvotāju reģistra funkcionalitātes tiks apvienotas Fizisko personu reģistra informācijas sistēmā (turpmāk – FPRIS), kas ietvers gan iedzīvotāju reģistrācijas, gan civilstāvokļa aktu reģistrācijas procesus. Tādējādi būtu jāvērtē datu par bērna piedzimšanu apmaiņas starp ārstniecības iestādi un Iedzīvotāju reģistru vai CARIS lietderību, vienlaikus ņemot vērā arī finansiālos apsvērumus.

**2.2.** Gadījumā, ja jau šobrīd (pirms FPRIS izveides) tiktu nodrošināta iespēja dzimtsarakstu nodaļai saņemt no ārstniecības iestādes aktuālu informāciju par bērna piedzimšanu konkrētai mātei un secīgi reģistrēt bērna dzimšanas faktu, būtu jānosaka, ka informācijas apjoms, kas nepieciešams dzimšanas fakta reģistrācijai automātiski no Jaundzimušo reģistra (turpmāk – Reģistrs) būtu nododams Iedzīvotāju reģistram, tādējādi savlaicīgi identificējot nereģistrētos jaundzimušos, kā arī vienlaikus paredzot, ka vecākiem dzimtsarakstu nodaļā nav jāiesniedz dokuments, kas apliecina bērna dzimšanas faktu.

Ministru kabineta 2013. gada 3. septembra noteikumu Nr. 761 “Noteikumi par civilstāvokļa aktu reģistriem” 70. punkts paredz, ka dzimšanas fakta reģistrācijai dzimtsarakstu nodaļā iesniedz ārstniecības iestādes vai ārstniecības personas izdotu medicīnas apliecību, kas apliecina bērna dzimšanas faktu, bērna dzimumu, dzimšanas vietu un laiku, mātes vārdu un uzvārdu (Ministru kabineta 2006. gada 4. aprīļa noteikumu Nr. 265 “Medicīnisko dokumentu lietvedības kārtība” (turpmāk – Noteikumi Nr. 265) 39. pielikumā noteiktā veidlapa Nr. 103/u “Medicīnas apliecība par dzimšanu” (turpmāk – Medicīniskā apliecība par dzimšanu)), vai iesniedz citu ārstniecības iestādes vai ārstniecības personas izdotu dokumentu, kas apliecina, ka sieviete ir dzemdējusi, un kurā ir norādītas ziņas par bērna dzimumu un varbūtējo dzimšanas laiku. Ievērojot minēto, Tieslietu ministrijas skatījumā pēc līdzības šāds ziņu apjoms ārstniecības iestādei ir obligāti iekļaujams Reģistrā, tas ir, bērna dzimums, dzimšanas vieta un laiks, mātes vārds un uzvārds, mātes personas kods (vai dzimšanas datums) ārstniecības iestādes nosaukums vai ārstniecības personas vārds, uzvārds, kas secīgi automātiski tiek nodots Iedzīvotāju reģistram, proti, konkrētajai mātei sadaļā Bērni atspoguļojas dati par jaundzimušo bērnu, tādējādi nodrošinot, ka visi bērni, kas dzimuši ārstniecības iestādē vai ārstniecības personas klātbūtnē, automātiski tiek piereģistrēti Iedzīvotāju reģistrā. Turklāt Tieslietu ministrija norāda, ka ārstniecības iestādēm informācija Reģistrā ir jāiekļauj 12 stundu laikā pēc bērna piedzimšanas. Iespējami īsa laika perioda noteikšana nepieciešama, lai nerastos situācija, ka bērna vecāki dzimtsarakstu nodaļā vēlas reģistrēt bērna dzimšanas faktu un secīgi saņemt dzimšanas apliecību, bet dzimtsarakstu nodaļas rīcībā nav nepieciešamo datu par bērna piedzimšanu. Šāda situācija ietekmētu bērna interešu realizēšanu. Savukārt Iekšlietu ministrija piedāvā izvērtēt iespēju reģistrēt bērnu viņa dzimšanas brīdī.

**2.3.** Centrapārraudzībā esošais Reģistrs ir medicīnisku informāciju saturošs reģistrs, kas ietver daudz plašāku informācijas apjomu, nekā tikai bērna dzimšanas fakta reģistrāciju, kā tas ir tādos administratīvajos reģistros, kā, piemēram, CARIS vai Iedzīvotāju reģistrs. Turklāt Reģistrs satur informāciju tikai par Latvijas dzemdību iestādēs dzimušajiem bērniem. Centrs kā Reģistra turētājs ir norādījis, ka atbilstoši esošajai datu plūsmai no dzemdību iestādēm par jaundzimušo un datu apjomam, kas ievadāms reģistrā gan par jaundzimušo, gan par māti, šobrīd nav iespējams nodrošināt ātru datu iekļaušanu Reģistrā. Ministru kabineta 2018. gada 12. jūnija noteikumi Nr. 328 “Jaundzimušo reģistra noteikumi” nosaka, ka ārstniecības iestādes, kas nodrošina dzemdību palīdzību, ne retāk kā reizi mēnesī tiešsaistes režīmā sniedz un aktualizē Reģistrā datus par jaundzimušajiem, kas dzimuši iepriekšējā mēnesī. Savukārt, Labklājības ministrija, Tieslietu ministrija un Iekšlietu ministrija ir norādījušas, ka jaundzimušais būtu reģistrējams pēc iespējas īsākā laikā.

Turklāt, lai reģistrētu bērna dzimšanas faktu, tādējādi novēršot augstāk pieminētos cilvēktirdzniecības, kā arī vardarbības pret bērnu riskus, tik plaša informācija, kādu satur Reģistrs, nav nepieciešama, līdz ar to Veselības ministrija ir izvērtējusi informācijas apmaiņas par bērna dzimšanu alternatīvus risinājumus.

**3. Konceptuāls risinājums**

Izpildot Valsts sekretāru 2018. gada 5. aprīļa sanāksmē doto uzdevumu sadarbībā ar Iekšlietu ministriju un Tieslietu ministriju sagatavot un iesniegt izskatīšanai Ministru kabineta sēdē informatīvo ziņojumu par Rīcības plāna Ģimenes valsts politikas pamatnostādņu 2011. – 2017. gadam īstenošanai 2016. – 2017. gadā 2.1.3. apakšpunktā dotā uzdevuma, kas paredz izvērtēt iespēju ieviest informācijas apmaiņu par bērna dzimšanu starp ārstniecības iestādi un dzimtsarakstu nodaļu, konceptuālu risinājumu, Veselības ministrija, izvērtēja iespēju ieviest informācijas apmaiņu par bērna dzimšanu starp ārstniecības iestādi un dzimtsarakstu nodaļu, un secināja, ka minētās informācijas apmaiņa, izmantojot Reģistrā iekļaujamos datus, nav atbalstāma, ņemot vērā to, ka Reģistra galvenais mērķis ir medicīniska rakstura informācijas par jaundzimušo un viņa māti uzturēšana statistikas mērķiem, kā arī, ņemot vērā iepriekš minētās Centra identificētās problēmas, kuras var kavēt datu optimālu apmaiņu no Reģistra Civilstāvokļa aktu reģistrācijas informācijas sistēmā.

Lai veiktu jaundzimušo bērnu datu automātisku reģistrēšanu un uzskaiti ārstniecības iestādē un lemtu par datu tālāku apstrādi informācijas par bērna dzimšanu apmaiņas ieviešanai starp ārstniecības iestādi un dzimtsarakstu nodaļu, Veselības ministrija piedāvā izmantot Nacionālā veselības dienesta (turpmāk – Dienests) uzturēto e-veselības sistēmu, nodrošinot ārstniecības iestādēm iespēju izveidot e-veselības sistēmā “jaundzimušā karti”, kurā ārstniecības iestāde 12 stundu laikā pēc bērna piedzimšanasievadītu mātes personas kodu (xxxxxx-xxxxx), kā arī bērna dzimšanas datumu un laiku (gads/mēnesis/diena/stunda/minūtes).

Vienlaikus Veselības ministrija vērš uzmanību, ka bez papildu izmaiņu veikšanas e-veselības sistēmā:

1) šāds risinājums attieksies tikai uz tām mātēm, kurām Latvijas Republikā ir noteikts tiesiskais statuss un piešķirts personas kods. Gadījumā, ja ziņas par bērna māti nav iekļautas Iedzīvotāju reģistrā, ziņas par bērna dzimšanu konkrētai mātei nebūs iespējams sasaistīt. Līdz ar to konkrēto personu grupu nevarēs reģistrēt e-veselībā ar mērķi nodot datus dzimtsarakstu nodaļai, kaut gan bērna dzimšanas faktu CARIS (Dzimšanas reģistrā) var reģistrēt arī tajos gadījumos, kad vecākiem nav noteikta valstiskā piederība Latvijā (nav personas koda).

2) informācijas apjoms, ko ārstniecības personai ir iespējams norādīt jaundzimušā kartē (bērna dzimšanas datums un laiks), būs nepietiekošs dzimtsarakstu nodaļai, lai saskaņā ar Civilstāvokļa aktu reģistrācijas likuma 31. pantā noteikto varētu Dzimšanas reģistrā reģistrēt bērna dzimšanas faktu. Turklāt jāpievērš uzmanība arī tiem gadījumiem, kad bērns ir piedzimis nedzīvs vai miris dzemdībās. Ja e-veselībā ārstniecības iestāde nenorādīs visu nepieciešamo informāciju, tad bērna reģistrēšanas brīdī Dzimšanas reģistrā dzimtsarakstu nodaļai atsevišķi būs jāpieprasa informācija no vecākiem. Tas radīs papildu slogu dzimtsarakstu nodaļām, jo tām būs jāpieprasa dati no vecākiem un jāievada dati manuāli. Vienlaikus minētie dati nebūs pieejami gadījumos, kad bērns tiks reģistrēts kā atradenis.

Ņemot vērā minēto, būtu nepieciešams paplašināt e-veselības funkcionalitāti, nodrošinot, ka e-veselībā var tikt ievadīta informācija par jebkuru (ārstniecības iestādē vai mājdzemdībās) dzimušo bērnu, kā arī paplašinot ievadāmās informācijas apjomu (bērna dzimums, dzimšanas vieta, dzimšanas datums un laiks (nedzīvi dzimušam bērnam arī miršanas vieta, miršanas datums un laiks)) un viņa māti (mātes vārds, uzvārds, personas kods (vai dzimšanas datums) un personu apliecinošā dokumenta dati (konkrētā bērna un mātes identificēšanai turpmāk procesā)).

Paplašinot e-veselības funkcionalitāti, lai īstenotu tālāku informācijas nodošanu no e-veselības sistēmas dzimtsarakstu nodaļām ir apzināti trīs iespējamie risinājuma varianti.

**1. Risinājuma variants**

Jaundzimušā un viņa mātes dati no e-veselības sistēmas Iedzīvotāju reģistram tiek nosūtīti pēc dzimtsarakstu nodaļu pieprasījuma, tiklīdz jaundzimušā vecāks ir vērsies dzimtsarakstu nodaļā ar lūgumu reģistrēt jaundzimušo. Šajā gadījumā vecākam nav jāiesniedz dzimtsarakstu nodaļā Medicīniskā apliecība par dzimšanu, jo informācija par bērna dzimšanu tiks saņemta no e-veselības sistēmas.

**Konstatētie riski**

**1)** Netiks nodrošināts jautājuma par nereģistrēto bērnu iespējamo identificēšanu risinājums, jo dzimtsarakstu nodaļas nesaņems no e-veselības sistēmas datus par visiem jaundzimušajiem bērniem, bet tikai par tiem, kurus vecāki būs ieradušies reģistrēt.

**2)** Piedāvātais risinājums būs īslaicīgs, ņemot vērā, ka ar 2020. gada 1. jūliju CARIS un Iedzīvotāju reģistra vietā sāks darboties FPRIS, tādējādi būs jāveic arī izmaiņas datu apmaiņas sistēmā, kam būs nepieciešami papildu finanšu līdzekļi.

**2. Risinājuma variants**

Dati par ikvienu dzimušo bērnu un viņa māti tiek automātiski nosūtīti no e-veselības sistēmas Iedzīvotāju reģistram.

**Konstatētie riski**

**1)** Iedzīvotāju reģistram tiks nosūtīti dati par visiem dzimušajiem bērniem un viņu mātēm, tajā skaitā arī tādiem, kuri atbilstoši Iedzīvotāju reģistra likuma 3. pantam nav reģistrējami Iedzīvotāju reģistrā (piemēram, par ārzemniecēm, par kurām nav iekļautas ziņas Iedzīvotāju reģistrā, bet kuras medicīniskā tūrisma ietvaros ir saņēmušas dzemdību palīdzības pakalpojumu kādā no Latvijas dzemdību palīdzības iestādēm, dzimušajiem bērniem). Lai gan dzimtsarakstu nodaļā var tikt reģistrēts arī ārzemnieka bērna dzimšanas fakts, ja personas to vēlas, ārzemnieka gadījumā tas nav obligāts pienākums, it īpaši, ņemot vērā, ka šādām personām ir tiesības saņemt dzimšanas apliecību arīsavas piederības valsts pārstāvniecībās, nevis tikai Latvijas dzimtsarakstu nodaļās.

Līdz ar to būtu vērtējama šādas automātiskas datu nodošanas par visiem dzimušajiem bērniem atbilstība datu apstrādes mērķim, jo īpaši ņemot vērā kritēriju, ka personu dati apstrādājami tikai tajā minimālajā apjomā, kas nepieciešams mērķu sasniegšanai.

**2)** Ja dzemdējoša sieviete vēlētos atteikties no jaundzimušā bērna, tad datu automātiskas apmaiņas gadījumā no jaundzimušā bērna nevarēs atteikties anonīmi, atstājot bērnu glābējsilītē (Baby Box), jo Iedzīvotāju reģistrā mātes dati būs sasaistīti ar jaundzimušā bērna datiem. Šāda situācija var radīt papildu administratīvo slogu sievietēm dokumentu par atteikšanos no bērna kārtošanā, kā arī var veicināt dzemdību skaita pieaugumu ārpus ārstniecības iestādēm un neizmantojot mājdzemdību pakalpojumu.

**3)** Piedāvātais risinājums būs īslaicīgs, ņemot vērā, ka ar 2020. gada 1. jūliju CARIS un Iedzīvotāju reģistra vietā sāks darboties FPRIS, tādējādi būs jāveic arī izmaiņas datu apmaiņas sistēmā, kam būs nepieciešami papildu finanšu līdzekļi.

**3. Risinājuma variants:**

**1)** Ārstniecības iestādes 12 stundu laikā pēc bērna dzimšanas ievada e-veselības sistēmā datus par bērna dzimšanu;

**2)** Dati par ikvienu Latvijas ārstniecības iestādē dzimušo bērnu un viņa māti tiek automātiski nosūtīti no e-veselības sistēmas uz FPRIS;

**3)** Bērns automātiski tiek iekļauts FPRIS, piešķirot tam personas kodu un norādot dzimumu, dzimšanas vietu, dzimšanas datumu un laiku (nedzīvi dzimušam bērnam arī miršanas vietu, miršanas datumu un laiku) un statusu “Pasīvs”;

**4)** Vienam no bērna vecākiem vai abiem vecākiem, ierodoties dzimtsarakstu nodaļā, FPRIS iekļautā bērna dati tiek aktualizēti papildinot ar vārda un uzvārda datiem, informāciju par bērna tēvu, valstisko piederību, bērna deklarēto dzīvesvietu u.c. nepieciešamo informāciju, kas nepieciešama bērna dzimšanas reģistra sastādīšanai (dzemdībās mirušam bērnam arī miršanas reģistra sastādīšanai). Procesa beigās FPRIS bērnam tiek piešķirts statuss “Dzīvs” (vai nedzīvi dzimušam un dzemdībās mirušam bērnam - statuss “Miris”). Ja dzimtsarakstu nodaļā, kurā tiek nodrošināta dzimšanas fakta reģistrācija, tiek konstatēts, ka viens no bērna vecākiem ir Latvijas nepilsonis, bet otrs – citas valsts pilsonis vai abi vecāki ir ārzemnieki, tad bērna tiesiskā statusa noteikšanai bērna vecākiem būs jāierodas PMLP teritoriālajā nodaļā, pretējā gadījumā bērnam FPRIS saglabās statusu “Pasīvs” un nevarēs deklarēt dzīvesvietas adresi.

**5)** Pēc datu saņemšanas no e-veselības sistēmasun automātiskas iekļaušanas FRISPMLP atlasa datus par jaundzimušajiem, kuriem nav veikta dzimšanas reģistra sastādīšana FPRIS šī risinājuma 4. punktā minētajā kārtībā un elektroniski informē to pašvaldību, kuras teritorijā jaundzimušā mātei ir deklarēta, reģistrēta vai personas norādīta dzīvesvietas adrese, vai anulēta deklarētā dzīvesvietas adrese. Minēto datu nodošanas laiks tiks attiecīgi noteikts pēc tā brīža spēkā esošā tiesiskā regulējuma pēc FPRIS ieviešanas.

**6)** Atbilstoši Civilstāvokļa aktu reģistrācijas likuma 25. panta ceturtajā daļā pašvaldībai noteiktajam pienākumam, gadījumā, ja par bērna piedzimšanu nav paziņots, un pašvaldībai ir kļuvis zināms par bērna piedzimšanu, pašvaldība rakstveidā paziņo dzimtsarakstu nodaļai par bērna piedzimšanu, un dzimtsarakstu nodaļa reģistrē dzimšanas faktu. Gadījumā, ja bērns ir atrasts, un viņa vecāki nav zināmi, pašvaldība sadarbībā ar ārstniecības iestādi nosaka bērna varbūtējo dzimšanas laiku un vietu, dod bērnam vārdu un uzvārdu, un paziņo par to dzimtsarakstu nodaļai.

**Konstatētie riski:**

**1)** FPRIS tiks nosūtīti dati par visiem dzimušajiem bērniem un viņu mātēm (piemēram, par ārzemniecēm, kuras medicīniskā tūrisma ietvaros ir saņēmušas dzemdību palīdzības pakalpojumu kādā no Latvijas dzemdību palīdzības iestādēm, dzimušajiem bērniem). Lai gan dzimtsarakstu nodaļā var tikt reģistrēts arī ārzemnieka bērna dzimšanas fakts, ja personas to vēlas, ārzemnieka gadījumā tas nav obligāts pienākums, it īpaši, ņemot vērā, ka šādām personām ir tiesības saņemt dzimšanas apliecību arīsavas piederības valsts pārstāvniecībās, nevis tikai Latvijas dzimtsarakstu nodaļās.

Līdz ar to būtu vērtējama šādas automātiskas datu nodošanas par visiem dzimušajiem bērniem un viņu mātēm atbilstība datu apstrādes mērķim, jo īpaši ņemot vērā kritēriju, ka personu dati apstrādājami tikai tajā minimālajā apjomā, kas nepieciešams mērķu sasniegšanai. Vienlaikus minētais risks būtu vērtējams kopsakarā ar ieguvumiem no automātiskās datu apmaiņas, ņemot vērā gadījumu skaitu, kad bērns netiek savlaicīgi reģistrēts.

**2)** Ja dzemdējoša sieviete vēlētos atteikties no jaundzimušā bērna, tad datu automātiskas apmaiņas gadījumā no jaundzimušā bērna nevarēs atteikties anonīmi, atstājot bērnu glābējsilītē (Baby Box), jo FPRIS mātes dati būs sasaistīti ar jaundzimušā bērna datiem. Šāda situācija var radīt papildu administratīvo slogu sievietēm dokumentu par atteikšanos no bērna kārtošanā, kā arī var veicināt dzemdību skaita pieaugumu ārpus ārstniecības iestādēm un neizmantojot mājdzemdību pakalpojumu.

**3)** Pašvaldība nesaņems informāciju par tās administratīvajā teritorijā faktiski dzīvojošiem bērniem, ja bērna reģistrēšanai dzīvesvietas adresē nebūs tiesiska pamata (atbilstoši piedāvātā risinājuma 4. punktā minētajam).

**4. Secinājumi**

**1)** Veicot izvērtējumu par iespējamo informācijas apmaiņu par bērna dzimšanu starp ārstniecības iestādi un dzimtsarakstu nodaļu, atbilstoši Ģimenes valsts politikas pamatnostādņu 2011. – 2017. gadam īstenošanai 2016. – 2017. gadā 2.1.3. apakšpunktā dotajam uzdevumam, kā arī, vērtējot datu apmaiņas starp ārstniecības iestādi un dzimtsarakstu nodaļām iespējamos ieguvumus, ir secināms, ka neviens no trijiem izvērtētajiem datu apmaiņas risinājumiem **pilnā mērā** neatrisinās problēmu par jaundzimušo bērnu nereģistrēšanu, jo īpaši gadījumos, kad bērns netiek reģistrēts apzināti, tai skaitā ļaunprātīgos nolūkos. Šajā gadījumā pastāv risks, ka bērna automātiska reģistrēšana var veicināt dzemdību skaita pieaugumu ārpus dzemdību iestādēm un neizmantojot mājdzemdību pakalpojumu, kas var apdraudēt mātes un bērna veselību un dzīvību dzemdībās. Līdz ar to pastāv risks, ka potenciāli ieguldāmie resursi kāda no iespējamo datu apmaiņas risinājuma ieviešanai būs nesamērīgi attiecībā pret ieguvumiem, īstenojot iepriekš minēto datu par bērna dzimšanu apmaiņu, un vienlaikus neatrisinās visas ar bērna savlaicīgu nereģistrēšanu saistītās problēmas. Tomēr šāda datu iegūšana sekmēs iespējamu cilvēktirdzniecības, vardarbības un citu bērnu pazušanas risku novēršanu un atklāšanu.

**2)** Likuma “Par pašvaldībām” 15. pantā ir noteikts pašvaldību pienākums veikt attiecīgajā administratīvajā teritorijā dzīvojošo bērnu uzskaiti, kā arī īstenot bērnu tiesību aizsardzību attiecīgajā administratīvajā teritorijā. Kā minēts 3. risinājuma varianta 6. punktā, veicot Civilstāvokļa aktu reģistrācijas likumā pašvaldībai noteikto pienākumu, pašvaldība, saņemot no PMLP informāciju par bērna piedzimšanu, rakstveidā paziņo par to dzimtsarakstu nodaļai, kura, atbilstoši kompetencei, reģistrē bērna piedzimšanas faktu. Ņemot vērā, ka gadījumu skaits, kad bērns ilglaicīgi netiek reģistrēts, ir salīdzinoši neliels *(skatīt 1. sadaļu “Faktiskā situācija”)*, paredzams, ka, informācijas paziņošana būtiski nepalielinās pašvaldību administratīvo slogu.

**3)** Kā aktualizētās problēmas par bērnu nereģistrēšanu optimālāko konceptuālo risinājumu Veselības ministrija piedāvā 3. risinājumu, kuru ieviešot ir iespējams būtiski mazināt bērnu nereģistrēšanas gadījumu skaitu. Atbalstot 3. risinājuma variantu, atbildīgajām institūcijām pēc FPRIS ieviešanas būtu jāizvērtē atbilstošākais risinājums datu apmaiņas tehniskā nodrošinājuma ieviešanai, kā arī jāveic finanšu aprēķini par papildu valsts budžeta līdzekļu piešķiršanu attiecīgās aktivitātes īstenošanai. Vienlaikus būtu jāturpina diskusijas jautājumā par to personu bērnu reģistrēšanu, kuras nav reģistrētas Latvijā, vērtējot, vai ir lietderīgi uzkrāt datus par personām, kuras neplāno veidot saikni ar valsti.

**4)** Pēc datu apmaiņas par bērna dzimšanu starp vienoto veselības nozares elektronisko informācijas sistēmu un FPRIS atbilstošākā tehniskā risinājuma izvērtēšanas, būtu jāveic grozījumi saistošajos normatīvajos aktos.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Aivars Lapiņš

Korņenkova 67876098

[viktorija.kornenkova@vm.gov.lv](mailto:viktorija.kornenkova@vm.gov.lv)

Jurševica 67876186

[anita.jursevica@vm.gov.lv](mailto:anita.jursevica@vm.gov.lv)

1. <https://rm.coe.int/cp-2013-2-lva-lv/168074435c> [↑](#footnote-ref-1)
2. 24. panta pirmā daļa [↑](#footnote-ref-2)
3. 25. pants [↑](#footnote-ref-3)